Sit sich hat verwandelt dú zit
Sit sich hat verwandelt dú zit·
des vil manic herze ist fro·
so wurde ervêret ich dur nit·
dêt ich niht selbe also·
min lip betwungen stat·
noch ist min rat·
dc ich núwe minen sanc·
es ist leider alzelanc·
dc die blv̊men rot·
begvnden liden not·

Sit si wil versv̊chen mich·
dc nim ich fúr alles gv̊t·
so wirde ich golde gelich·
dc man da brúfet in der glůt·
vnd versůchet es bas·
besser wirt es vmbe das·
luter schoͤner vnd klar·
swc ich singe dc ist war·
glůtes iemer me·
es wurde besser vil danne ê·

Sit si wil dc ich von ir scheide·
dem si dike tůt gelich·
ir schoͤne vnd ir guͤte beide·
die lâsse si so kere ich mich·
swar ich danne landes var·
ir lop der hohste got bewar·
min herze erkos mir dise not·
senfter were mir der tot·
danne dc ich ir diene vil·
vnd si des niht wissen wil·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse